[bookmark: _GoBack]Na temelju članka 30. stavka 2. Zakona o komunalnom gospodarstvu (Narodne novine 68/18, 110/18 - Odluka Ustavnog suda Republike Hrvatske, 32/20 i 145/24), članka 3. stavka 1. i članka 6. stavka 1. Odluke o komunalnim djelatnostima na području Općine Medulin („Službene novine“ Općine Medulin - broj 10/18, 3/19, 9/20, 3/22, 9/22), članka 4. Odluke o organizaciji naplate i kontrole parkiranja na području Općine Medulin, Klasa: _______________, Urbroj: __________________ od _____________, BUŽA d.o.o., Medulin, Centar 223, kao isporučitelja komunalne usluge parkiranja na javnim površinama, uz suglasnost Općinskog vijeća, Klasa: _____________________, Urbroj: _________________ od _______________, na sjednici  Nadzornog odbora  BUŽE d.o.o. održanoj dana ______________ 2026.g. donijela je

 
OPĆE UVJETE
isporuke komunalne usluge parkiranja na javnim površinama u Općini Medulin
 

Izrazi koji se koriste u ovim Općim uvjetima, a imaju rodno značenje odnose se jednako na muški i ženski rod.


I. OPĆE ODREDBE
 
Članak 1.
 
Ovim Općim uvjetima uređuju se odnosi između korisnika javnog parkirališta (u daljnjem tekstu: Korisnik)  i Buža d.o.o., Medulin, Centar 223, OIB: 79654853311 (u daljnjem tekstu: Upravitelj parkirališta) o korištenju usluga parkiranja na javnim parkiralištima u Općini Medulin, sukladno Odluci o organizaciji naplate i kontrole parkiranja na području Općine Medulin, „Službene novine“ Općine Medulin - broj X/26 (u daljnjem tekstu: Odluka).

Upravitelj parkirališta obavlja tehničke i organizacijske poslove, naplatu i nadzor nad parkiranjem vozila, te druge poslove na javnim parkiralištima s naplatom, u skladu s ovlastima iz Odluke te svim propisima koji uređuju obavljanje navedenih poslova. 

Korisnik koji podliježe plaćanju parkirališne karte smatra se vlasnik vozila koji je evidentiran u odgovarajućim evidencijama Ministarstva unutarnjih poslova prema registracijskoj oznaci vozila. Za vozila koja nisu evidentirana vlasnik vozila utvrđuje se na drugi način. 

Parkiranjem vozila na javnom parkiralištu s naplatom vozač odnosno Korisnik sklapa s Upraviteljem parkirališta ugovor o korištenju javnog parkirališta s naplatom uz korištenje parkirališne karte prihvaćajući ove Opće i uvjete iz Odluke. 

Istaknuta prometna signalizacija te obavijesne ploče na javnom parkiralištu s naplatom, koje sadrže podatke o parkirališnoj zoni, cijenama, vremenu i načinu plaćanja parkiranja, smatraju se ponudom Upravitelja parkirališta upućenom neodređenom broju osoba. Parkiranjem vozila Korisnik prihvaća tu ponudu i ove Opće uvjete, čime se ugovor smatra sklopljenim.

Ugovorom iz stavka 4. ovog članka isključuje se čuvanje vozila te odgovornost za nestanak, uništenje, krađu ili oštećenje vozila i stvari u vozilu.

Članak 2.

Osnovni pojmovi:

· javno parkiralište je površina namijenjena parkiranju vozila koja je uređena kao vanjsko ulično parkiralište ili zasebno izdvojeno (izvanulično) parkiralište, a po stupnju uređenosti mogu biti asfaltirana ili neasfaltirana;
· javno parkiralište u sustavu naplate (javno parkiralište s naplatom) je uređena i propisno označena ulična ili izvanulična parkirališna površina na kojoj je uvedena naplata parkiranja i koja je označena odgovarajućom prometnom signalizacijom te informacijom o parkirališnoj zoni, odnosno cijenama i vremenu parkiranja te načinu plaćanja parkiranja;
· parkirališno mjesto je površina javne namjene namijenjena parkiranju jednog vozila i označena odgovarajućom prometnom signalizacijom;
· rezervirano parkirališno mjesto je parkirališno mjesto s kojim je upravitelj parkirališta sklopio Ugovor o zakupu (rezervaciji), namijenjeno određenom korisniku te označeno odgovarajućom prometnom signalizacijom;
· „čuvar parkirališta“ je preklopni stupić, rampa ili druga slična naprava koja se postavlja na rezervirano parkirališno mjesto radi sprječavanja neovlaštenog parkiranja;
· parkirališna zona je određeno područje u kojem je uvedena naplata i označava se zasebnim brojem i bojom na vertikalnoj prometnoj signalizaciji;
· vozilo je osobni automobil i drugo motorno vozilo namijenjeno prijevozu osoba koje osim sjedala za vozača ima najviše osam sjedala te drugo vozilo kojem najveća dopuštena masa nije veća od 3500 kg i kojem dimenzija ne prelazi dimenzije parkirališnog mjesta;
· korisnik javnog parkirališta, odnosno korisnik usluge parkiranja je vozač koji parkira vozilo na parkirališno mjesto, odnosno druga osoba za koju je ovim Općim uvjetima i Odlukom određeno da se smatra korisnikom;
· upravitelj parkirališta je pravna osoba koja obavlja komunalnu djelatnost usluge parkiranja na uređenim javnim površinama na području Općine Medulin.

Prema periodu naplate javna parkirališta u sustavu naplate mogu biti:
· stalna (na kojima se parkiranje naplaćuje tijekom cijele kalendarske godine); 
· sezonska (na kojima se parkiranje naplaćuje tijekom ljetne sezone);
· privremena (na kojima se parkiranje naplaćuje u slučaju popunjenosti raspoloživih kapaciteta, tijekom privremene regulacije prometa, organizacije manifestacija, i sl.).

Prema tipu javna parkirališta mogu biti:
· otvorena (bez kontroliranog ulaza/izlaza – podizna rampa, stupić ili sl.);
· zatvorena (sa kontroliranim ulazom/izlazom – podizna rampa, stupić ili sl.).

Prema vrsti javna parkirališta mogu biti:
· ulična (na kolniku i nogostupu posebno označena horizontalnom i vertikalnom signalizacijom u skladu s propisima o sigurnosti prometa na cestama);
· izvanulična (izvan kolnika i nogostupa, a označena su prometnom signalizacijom sukladno propisima o sigurnosti prometa na cestama).


II. UVJETI PRUŽANJA I KORIŠTENJA USLUGE PARKIRANJA
 
Članak 3.
 
Upravitelj parkirališta pruža komunalnu uslugu parkiranja sukladno zakonskim i podzakonskim propisima kojima se uređuje promet i komunalni red, načelima komunalnog gospodarstva te propisima i drugim aktima Općine Medulin kojima se uređuje parkiranje na području općine.

Članak 4.
 
Otvorena parkirališta:

Parkiranjem vozila na javnom otvorenom parkiralištu s naplatom Korisnik sklapa s Upraviteljem parkirališta ugovor o korištenju jednog parkirališnog mjesta u trajanju od 24 sata prihvaćajući ove Opće uvjete. Parkirališna karta za parkiranje na javnom otvorenom parkiralištu kupljena je ili izdana kao dnevna parkirališna karta (u daljnjem tekstu: DPK) za određenu parkirališnu zonu.

Iznimno od stavka 1. ovoga članka, Korisnik može sklopiti s Upraviteljem parkirališta ugovor o korištenju jednoga parkirališnog mjesta u trajanju kraćem od 24 sata. Ugovor o korištenju jednog parkirališnog mjesta na javnom otvorenom parkiralištu može se sklopiti u trajanju kraćem od 24 sata ako Korisnik izričito zatraži od Upravitelja parkirališta izdavanje satne/višesatne/dnevne komercijalne parkirališne karte. Neposredno prije ili nakon isteka važenja parkirališne karte iz tako sklopljenog ugovora moguće je iznova sklopiti ugovor o korištenju jednoga parkirališnog mjesta pod istim uvjetima. 

Korisnik je dužan izvršiti plaćanje parkirališne karte iz stavka 1., i 2. ovog članka najkasnije 10 minuta nakon parkiranja vozila na javno otvoreno parkiralište.

Zatvorena parkirališta:

Parkiranjem vozila na javnom zatvorenom parkiralištu s naplatom Korisnik sklapa s Upraviteljem parkirališta ugovor o korištenju jednog parkirališnog mjesta za vrijeme provedeno na parkiralištu.

Korisnik je dužan izvršiti plaćanje parkirališne karte iz prethodnog stavka ovog članka najviše 15 minuta prije nego napusti zatvoreno parkiralište (vrijeme potrebno za izlaz iz zatvorenog parkirališta). 

Iznimno, Korisnik ne plaća naknadu za parkiranje ukoliko se zadrži na javnom zatvorenom parkiralištu kraće od 10 minuta od ulaska u parkiralište.

Članak 5.
 
Parkirališne zone:

Otvoreno ulično parkiralište u sustavu naplate u naselju Pješčana uvala – Pješčana uvala 7. i 8. ogranak (od križanja sa 1. ogrankom do križanja sa 9. ogrankom) svrstava se u Prvu parkirališnu zonu. Na uputama o korištenju parkirališta (obavijesne ploče i slično) Prva parkirališna zona se označava pozadinskom crvenom bojom, a oznake parkirališnih mjesta na kolniku označavaju se bijelom ili plavom bojom.

Zatvorena parkirališta u sustavu naplate nalaze se u naselju Medulin i nisu svrstana u parkirališne zone, a čine ih parkirališta: Riva-Osipovica, Bijeca, Osipovica-1, Osipovica-2, Riva-Funtana, Riva-Malin i Maceja, na način propisan u Odluci.

Na javnim otvorenim i zatvorenim parkiralištima nema ograničenja glede vremenskog trajanja parkiranja. Iznimno na zatvorenom parkiralištu Riva-Funtana korisnicima povlaštenih uvjeta parkiranja ograničava se parkiranje na najduže 72 sata od trenutka ulaza u parkiralište.

Članak 6.

Zakup (rezervacija) parkirališnih površina:

Za zakup javnih parkirališnih površina/parkirališnih mjesta Korisnik sa Upraviteljem parkirališta sklapa Ugovor o zakupu (rezerviranju) parkirališnog prostora. 

Upravitelj parkirališta označava rezervirano parkirališno mjesto propisnom prometnom signalizacijom na zahtjev i o trošku Korisnika rezerviranog parkirališnog mjesta.

Korisnik rezerviranog parkirališnog mjesta može osigurati namjenu rezerviranog parkirališnog mjesta upotrebom „čuvara parkirališta“ uz prethodno odobrenje Upravitelja parkirališta. 

Korisnik rezerviranog parkirališnog mjesta se istekom Ugovora o zakupu (rezerviranju) parkirališnog prostora obvezuje vratiti parkirališni prostor u stanju u kakvom ga je primio.

 
III. MEĐUSOBNA PRAVA I OBVEZE ISPORUČITELJA I KORISNIKA USLUGE TE NAČIN MJERENJA, OBRAČUNA I PLAĆANJA USLUGE
 
Članak 7.
 
Za korištenje javnih parkirališta Korisnik mora imati valjanu parkirališnu kartu.

Valjana parkirališna karta je ona karta koja je plaćena za:
· lokaciju u kojoj se koristi usluga parkiranja (parkirališnu zonu u kojoj se Koristi usluga parkiranja u slučaju otvorenih parkirališta ili određeno parkiralište u slučaju zatvorenih parkirališta);
· vrijeme korištenja parkiranja, odnosno razdoblje na koje je sklopljen ugovor o korištenju javne parkirališne površine;
· vozilo registarske oznake koje je parkirano na parkirališnom mjestu.

Parkirališna karta izdaje se u materijaliziranom ili nematerijaliziranom obliku.
 
Otvorena parkirališta:

Nematerijalizirana parkirališna karta je svaka elektronička karta kupljena kroz kanal prodaje koji je preko "on-line" servisa povezan s centralnim informacijskim sustavom naplate i kontrole parkiranja.

Nematerijalizirana parkirališna karta izdaje se kao potvrda u elektroničkom obliku. U slučaju da Upravitelj parkirališta putem sustava za prepoznavanje registarskih oznaka ili digitalnog parking servisa utvrdi da korisnik nema valjanu parkirališnu kartu, Korisniku će izdati DPK za isporučenu uslugu. 

	Korisnik javnog otvorenog parkirališta može kupiti satnu/višesatnu ili komercijalnu dnevnu parkirališnu kartu (u daljnjem tekstu: KDPK) preko mobilne aplikacije i webportala Upravitelja parkirališta, na parkirališnom automatu te na druge načine koje omogući Upravitelj parkirališta. KDPK vrijedi od trenutka kupnje do kraja dana u kojem je kupljena.

Kupnja parkirališne karte na parkirališnom automatu podrazumijeva istodobno plaćanje i preuzimanje parkirališne karte.

Kupnja parkirališne karte preko mobilne aplikacije i web-portala podrazumijeva elektroničku kupnju parkirališne karte o čemu korisnik parkiranja zaprima obavijest o plaćenoj parkirališnoj karti.

Korisnik javnog otvorenog parkirališta dužan je imati valjanu parkirališnu kartu u roku od deset (10) minuta od parkiranja vozila. Ukoliko Korisnik javnog parkirališta nema valjanu parkirališnu kartu, smatrat će se da je s Upraviteljem parkirališta sklopio ugovor o korištenju jednog parkirališnog mjesta na javnom parkiralištu u trajanju od 24 sata i osoba koju ovlasti Upravitelj parkirališta ostavit će DPK s nalogom za plaćanje na vozilu, koju je korisnik dužan platiti u roku od osam dana od dana sklapanja ugovora. DPK s nalogom za plaćanje smatra se uredno dostavljenom i kasnija oštećenja ili uništenja ne utječu na valjanost dostavljanja i ne odgađaju plaćanje. 

Ukoliko je DPK kreirana kao nematerijalizirana karta putem sustava za prepoznavanje registarskih oznaka ili putem digitalnog parking servisa, ista će, zajedno s nalogom, biti dostavljena putem elektroničke pošte ili na adresu prebivališta/boravišta vlasnika/korisnika vozila, odnosno sjedišta pravne osobe.

Naknada po Ugovoru o korištenju javnog parkirališta Korisnika i Upravitelja parkirališta za satne, odnosno višesatne parkirališne karte na otvorenim javnim parkiralištima umnožak je naknade jednog sata parkiranja i količine započetih sati provedenih na javnom parkiralištu.

Naknada po Ugovoru o korištenju javnog parkirališta Korisnika i Upravitelja parkirališta za KDPK na otvorenim javnim parkiralištima umnožak je naknade jednog sata parkiranja i broja sati dnevnog perioda naplate na pojedinom javnom parkiralištu, umanjenog za koeficijent kojeg odredi Upravitelj parkirališta.

Naknada po Ugovoru o korištenju javnog parkirališta Korisnika i Upravitelja parkirališta za DPK na otvorenim javnim parkiralištima umnožak je naknade jednog sata parkiranja i broja sati dnevnog perioda naplate na pojedinom javnom parkiralištu.

Zatvorena parkirališta:

Materijalizirana parkirališna karta izdaje se na papiru ili u drugom obliku. Korisnik parkirališta preuzima materijaliziranu parkirališnu kartu na ulazu u zatvoreno parkiralište. Materijalizirana parkirališna karta vrijedi samo za vozilo registarskih oznaka koje je na ulazu preuzelo materijaliziranu parkirališnu kartu evidentirano putem sustava za prepoznavanje registarskih oznaka vozila. Iznimno Korisnici parkirališta koji ostvaruju pravo na povlaštene uvjete parkiranja koriste parkiralište isključivo putem sustava za prepoznavanje registarskih oznaka vozila temeljem povlaštene parkirališne karte (u daljnjem tekstu: PPK), kao nematerijalizirane parkirališne karte.

Korisnik javnog zatvorenog parkirališta dužan je platiti parkirališnu kartu ukoliko se zadrži na parkiralištu duže od deset (10) minuta od ulaska vozila u parkiralište. 

Iznimno, u slučaju povećane gužve ili zastoja u radu javnog zatvorenog parkirališta Upravitelj parkirališta može produžiti vrijeme predviđeno za izlaz vozila. U tom slučaju Upravitelj parkirališta Korisniku usluge parkiranja izdaje tzv. zamjensku parkirališnu kartu.

Ukoliko Korisnik javnog zatvorenog parkirališta nema valjanu materijaliziranu parkirališnu kartu ili je napustio parkiralište bez plaćanja materijalizirane parkirališne karte, smatrat će se da je s Upraviteljem parkirališta sklopio ugovor o korištenju jednog parkirališnog mjesta na javnom parkiralištu u trajanju od 24 sata i osoba koju ovlasti Upravitelj parkirališta ostavit će DPK s nalogom za plaćanje na vozilu, koju je Korisnik dužan platiti u roku od osam dana od dana sklapanja ugovora. DPK s nalogom za plaćanje smatra se uredno dostavljenom i kasnija oštećenja ili uništenja ne utječu na valjanost dostavljanja i ne odgađaju plaćanje. 

Iznimno, se Korisnicima javnih zatvorenih parkirališta može izdati zamjenska parkirališna karta u slučaju ulaska vozila u parkiralište za vrijeme privremene nefunkcionalnosti sustava kontroliranog ulaska u pojedino parkiralište ili za vrijeme kada naplata parkiranja nije aktivna (za javna zatvorena parkirališta na kojima se naplata ne vrši od 0 do 24 sata).

Ukoliko je DPK kreirana kao nematerijalizirana karta putem sustava za prepoznavanje registarskih oznaka ili putem digitalnog parking servisa ili Upravitelj parkirališta na drugi adekvatan način ustanovi da je korisnik napustio zatvoreno parkiralište bez plaćanja, ista će, zajedno s nalogom, biti dostavljena putem elektroničke pošte na adresu prebivališta/boravišta vlasnika/korisnika vozila, odnosno sjedišta pravne osobe.

Naknada po Ugovoru o korištenju javnog parkirališta Korisnika i Upravitelja parkirališta za satne, odnosno višesatne parkirališne karte na zatvorenim javnim parkiralištima čiji izračun vremena parkiranja premašuje započeti sat parkiranja za manje od pet (5) minuta obračunava se kao umnožak naknade jednog sata parkiranja i količine punih sati provedenih na javnom zatvorenom parkiralištu – tzv. „tolerirano vrijeme parkiranja“.

Naknada po Ugovoru o korištenju javnog parkirališta Korisnika i Upravitelja parkirališta za DPK na zatvorenim javnim parkiralištima utvrđuje se posebnim aktom kojeg donosi općinski načelnik.

Članak 8.

Preuzimanje DPK na javnom parkiralištu od osobe koju ovlasti Upravitelj parkirališta omogućuje njeno plaćanje u roku od osam dana od dana preuzimanja.
 
Članak 9.
 
Ukoliko Korisnik ne plati DPK s nalogom za plaćanje u ostavljenom roku, osim iznosa DPK dužan je nadoknaditi i stvarne troškove Upravitelja parkirališta te platiti zakonsku zateznu kamatu, na što će ga se u nalogu upozoriti.

Ukoliko Korisnik ne podmiri obveze iz stavka 1. ovoga članka u ostavljenim rokovima, Upravitelj parkirališta pokrenut će protiv njega, a u svoje ime i za svoj račun, postupak pred nadležnim tijelom.

Korisnik je dužan postupiti po primljenom nalogu i platiti ga do isteka vremena za koje vrijedi DPK na žiro-račun Upravitelja parkirališta.

 
IV. POVLAŠTENA PARKIRALIŠNA KARTA (PPK)
 
Članak 10.
 
[bookmark: _Hlk2853021]Fizičke i pravne osobe mogu koristiti javno parkiralište po povlaštenim uvjetima (u pogledu cijene, uvjeta i načina korištenja) uz korištenje PPK.

PPK je nematerijalizirana parkirališna karta koja vrijedi za pojedino vozilo registarskih oznaka i pojedino zatvoreno parkiralište, kako slijedi:
· zatvoreno parkiralište Riva-Osipovica,
· zatvoreno parkiralište Riva-Funtana.

PPK vrijedi za vremensko razdoblje za koje je evidentirana u sustavu za prepoznavanje registarskih oznaka upravitelja parkirališta, odnosno od vremena aktivacije do isteka vremenskog razdoblja za kojeg je plaćena. PPK se može aktivirati na vremensko razdoblje od pola mjeseca ili jednog do pet mjeseci unutar godišnjeg vremenskog perioda naplate usluge parkiranja.

Za vrijeme važenja PPK iz prethodnog stavka ovog članka Korisnik može Upravitelju parkirališta podnijeti pismeni zahtjev za promjenu registarske oznake vozila evidentiranog u sustavu za prepoznavanje registarskih oznaka. Upravitelj parkirališta će bez dodatnog troška provesti zamjenu registarske oznake vozila.

 
Članak 11.
 
Pravo na PPK na javnom zatvorenom parkiralištu Riva-Funtana može ostvariti fizička osoba ako:
· je korisnik veza u luci Medulin, što dokazuje predmetnim Ugovorom o vezu u luci ili potvrdom Lučke uprave Pula;
· ima vozilo u vlasništvu ili najmu (leasing, rent a car i sl.), što dokazuje važećom prometnom dozvolom, i ugovorom o najmu vozila.

Fizičkoj osobi iz prethodnog stavka ovog članka može se omogućiti PPK za najviše jedno (1) vozilo. 

Fizičke osobe koje ostvaruje pravo na povlaštene uvjete parkiranja iz stavka 1. ovog članka smiju koristiti PPK za zatvoreno parkiralište Riva-Funtana isključivo prilikom korištenja plovila.

Ukoliko fizička osobi stavka 1. ovog članka postupi suprotno odredbi iz prethodnog stavka ovog članka podliježe plaćanju DPK, kako je to propisano ovim Općim uvjetima..

Pravo na PPK na javnom zatvorenom parkiralištu Riva-Osipovica može ostvariti fizička, pravna osoba ili fizička osoba obrtnik odnosno osoba koja obavlja drugu samostalnu djelatnost ako:
· je korisnik nautičkog vez u luci Medulin ili obavlja djelatnost na području javnog zatvorenog parkirališta temeljem odobrenja izdanog od strane nadležnog tijela Općine Medulin, što dokazuje predmetnim odobrenjem ili Ugovorom o najmu javne površine 
· ima vozilo u vlasništvu ili najmu (leasing, rent a car i sl.), što dokazuje važećom prometnom dozvolom, i ugovorom o najmu vozila.

Fizičkoj osobi iz prethodnog stavka ovog članka može se omogućiti PPK za najviše jedno (1) vozilo. Pravnoj osobi ili fizičkoj osobi obrtniku, odnosno osobi koja obavlja drugu samostalnu djelatnost iz prethodnog stavka ovog članka može se omogućiti PPK za najviše tri (3) vozila. 

Pravo na prolaz kroz javna zatvorena parkirališta Riva-Osipovica, Osipovica 1 i Osipovica 2 mogu ostvariti fizičke, pravne i fizičke osobe obrtnici ako:
· posjeduju vlasništvo ili su u najmu nekretnine do koje se jedino moguće pristupiti kroz javno zatvoreno parkiralište, što dokazuje važećom osobnom iskaznicom, predmetnim izvatkom iz zemljišnih knjiga o vlasništvu nekretnine, odnosno ugovorom o zakupu nekretnine. 

Ukoliko se vozila iz prethodnog stavka ovog članka parkiraju na javnom zatvorenom parkiralištu Riva-Osipovica, Osipovica 1 i Osipovica 2. podliježu plaćanju DPK, kako je to propisano ovim Općim uvjetima. 

Fizičke, pravne i fizičke osobe obrtnici iz stavka 7. ovog članka ostvaruju pravo prolaska kroz javno zatvoreno parkiralište Osipovica 1 i Osipovica 2 sa brojem vozila razmjernim broju parkirališnih mjesta nekretnine u vlasništvu ili u najmu.

Upravitelj parkirališta će po prethodnom pismenom zahtjevu fizičkih, pravnih i fizičkih osoba obrtnika iz stavka 7. ovog članka bez dodatnog troška provesti zamjenu registarske oznake vozila za ostvarivanje prava prolaska kroz javno zatvoreno parkiralište Riva-Osipovica, Osipovica 1 i Osipovica 2. 

Članak 12.
 
Uz zahtjev kojim se traži ostvarivanje prava na PPK osobe iz prethodnog članka ovih Općih uvjeta obvezni su Upravitelju parkirališta predati preslike isprava iz prethodnog članka ovih Općih uvjeta s vidljivim samo nužnim podacima potrebnim za ostvarivanje prava. Uz predaju navedenih preslika isprava potrebno je Upravitelju parkirališta dati na uvid izvornike istih.


Upravitelj parkirališta obvezan je na siguran način čuvati preslike dostavljenih isprava, a po proteku 12 mjeseci od njihova zaprimanja dužan ih je uništiti. Ukoliko su osobni podaci dokaz u sudskom, upravnom, arbitražnom ili drugom istovrijednom postupku, oni će se čuvati dulje od predviđenog razdoblja pohrane, sve do konačnog završetka postupka.
 
Članak 13.
 
Korisnik javnog zatvorenog parkirališta koji ostvaruje pravo na kupnju PPK može je kupiti na blagajni Upravitelja parkirališta te na druge načine koje omogući Upravitelj parkirališta.

Ukoliko Korisnik javnih parkirališta koristi PPK suprotno odredbama Odluke i ovih Općih uvjeta, smatra se da nema parkirališnu kartu. Ukoliko korisnik parkirališta koristi PPK suprotno odredbama Odluke i ovih Općih uvjeta više od tri (3) puta u toku godine gubi pravo na PPK i ona se istog trenutka deaktivira iz sustava za  prepoznavanje registarskih oznaka vozila upravitelja parkirališta.


V. NAKNADA ZBOG POVREDE UVJETA KORIŠTENJA JAVNIH PARKIRALIŠTA

Članak 14.

Korisnik je dužan parkirati vozilo na parkirališno mjesto na način kako je označeno prometnom signalizacijom.

Zabranjeno je parkiranje nedozvoljene kategorije vozila, kao i parkiranje vozila na način koji uzrokuje smetnju drugim korisnicima javnih parkirališta, bilo da blokira ulaz ili izlaz iz parkirališta ili kolni ulaz, bilo da predstavlja prepreku površini namijenjenoj kretanju vozila, pješaka i bicikala.

Iznimno, za pojedine kategorije vozila, kojima prometnom signalizacijom nije dozvoljeno parkiranje na javnim parkiralištima Upravitelj parkirališta može odobriti njihovo privremeno korištenje (vozila interventnih službi, servisna vozila, vozila komunalnih službi, manifestacije…).

Članak 15.

Ukoliko Korisnik ne postupi po odredbama iz prethodnog članka ovih Općih uvjeta plaća naknadu zbog povrede uvjeta korištenja parkirališta. Naknada iz ovoga stavka naplaćuje se samo kada ponašanje Korisnika uzrokuje dodatni trošak Upravitelju parkirališta, smetnju drugim Korisnicima ili onemogućavanje nesmetano korištenja usluge parkiranja, a određuje se razmjerno težini i posljedicama povrede.

Nalog za plaćanje naknade zbog povrede uvjeta korištenja parkirališta izdaje ovlaštena osoba Upravitelja parkirališta, te ga ostavlja pod brisaćem vjetrobrana vozila, odnosno na odgovarajući način pričvršćuje na vozilo. Dostavljanje naloga na način iz prethodnog stavka ovog članka smatra se urednim, te kasnije oštećenje ili uništenje naloga nema utjecaj na valjanost dostavljanja te ne odgađa plaćanje. 

Korisnik je dužan postupiti po primljenom nalogu i platiti ga do isteka vremena za predviđeno plaćanje troška povrede uvjeta parkiranja na žiro-račun Upravitelja parkirališta. Ukoliko Korisnik ne postupi u navedenom roku Upravitelj parkirališta će ga upozoriti na neizvršenu obvezu naloga za plaćanje na kućnu adresu vlasnika vozila. 

Ukoliko Korisnik ne podmiri obveze iz prethodnog stavka ovog članka u danim rokovima, Upravitelj parkirališta će ga opetovano upozoriti na neizvršenu obvezu slanjem opomene pred ovrhu na kućnu adresu vlasnika vozila. Uz opomenu pred ovrhu se u prilogu šalje i nalog za plaćanje. 

Ukoliko Korisnik ne podmiri obveze iz stavka 3. i 4. ovog članka u danim rokovima, Upravitelja parkirališta pokrenuti će protiv njega postupak prisilne naplate pred nadležnim tijelom. 

Članak 16.

Vozila iz stavka 2. članka 14. Upravitelj parkirališta može premjestiti na odgovarajuću lokaciju o trošku Korisnika ukoliko je to dopušteno posebnim propisima i/ili na temelju naloga nadležnog prometnog ili komunalnog redara. Visina naknade ugovorne kazne i troškovi premještanja se kumuliraju.

Vozila iz prethodnog stavka koja po svojim karakteristikama nije moguće premjestiti na odgovarajuću lokaciju Upravitelj parkirališta može spriječiti od daljnjeg kretanja odgovarajućim napravama za blokadu kotača ukoliko je to dopušteno posebnim propisima i/ili na temelju naloga nadležnog prometnog ili komunalnog redara. Visina naknade radi povrede uvjeta korištenja parkirališta i troškovi sprječavanja od daljnjeg kretanja odgovarajućim napravama za blokadu kotača se kumuliraju. Iznos troška sprječavanja od daljnjeg kretanja odgovarajućim napravama za blokadu jednak je iznosu DPK za parkiralište na kojem se nalazi vozilo.


VI. OSTALI UVJETI PRUŽANJA I KORIŠTENJA USLUGE PARKIRANJA

Članak 17.
 
Na javnim parkiralištima s naplatom na parkirnim mjestima koja su posebno obilježena kao mjesta rezervirana za parkiranje vozila osoba s invaliditetom vozila koja imaju istaknutu važeću Europsku parkirališnu kartu za osobe s invaliditetom (s unutarnje strane vjetrobranskog stakla vozila) izuzeta su od plaćanja naknade za parkiranje. 

Osoba s invaliditetom može ostvariti pravo iz stavka 1. ovoga članka samo ako se nalazi u vozilu prilikom dolaska i odlaska vozila sa javnog parkirališta s naplatom.
 
Članak 18.
 
Na službena vozila policije bez obzira na to imaju li ugrađene posebne uređaje za utvrđivanje prekršaja i davanje zvučnih i svjetlosnih signala u obavljanju službenih zadaća, prilikom korištenja parkirališnih mjesta na javnim parkiralištima s naplatom, ne primjenjuju se ovi Opći uvjeti. Isto se odnosi i na vozila državnog inspektorata, državnog odvjetništva, suca istrage, sanitetskog prijevoza, civilne zaštite, carine, sigurnosno-obavještajnih agencija, vojne policije i Lučke kapetanije.

Ukoliko je za vozilo iz stavka 1. ovoga članka izdana DPK, Korisnik usluge parkiranja je dužan odmah po zaprimanju DPK dostaviti Upravitelju parkirališta pisanu obavijest da se vozilo koristilo za obavljanje službenih zadaća.

Ukoliko Korisnik usluge parkiranja u roku od osam dana od zaprimanja DPK ne dostavi pisanu obavijest iz stavka 2. ovoga članka, smatrat će se da vozilo nije bilo na službenoj zadaći.

Službena vozila Općine Medulin, vozila komunalnih službi Općine Medulin, kao i interventna vozila poput vatrogasaca i hitne medicinske pomoći, izuzeta su od plaćanja naknade za parkiranje, za vrijeme vršenja poslova iz svog djelokruga rada.

Članak 19.
 
Fizička ili pravna osoba kojoj je Upravitelj parkirališta odobrio privremeno zauzimanje parkirališnog mjesta na javnim parkiralištima s naplatom plaćaju naknadu za svako parkirališno mjesto za koje je odobreno zauzeće u visini iznosa DPK za svaki dan zauzeća. Iznimno, u slučaju zauzimanja parkirališta na više dana i/ili za više vozila Upravitelj parkirališta može dodijeliti popust po danu ne veći od 30% od visine iznosa DPK, posebno kada parkiralište nije popunjeno.

Za zauzeće kraće od jednog dana plaća se naknada u visini iznosa satne parkirališne karte za svaki sat zauzeća za svako parkirališno mjesto. Iznimno, u slučaju zauzimanja parkirališta na za više vozila Upravitelj parkirališta može dodijeliti popust po satu za svako pojedino vozilo ne veći od 30% od visine iznosa satne parkirališne karte, posebno kada parkiralište nije popunjeno.

Iznimno općinski načelnik može posebnom odlukom osloboditi plaćanja naknade za parkiranje fizičke ili pravne osobe, ovog članka. 
 
Članak 20.
 
Na javnim parkiralištima zabranjeno je parkiranje vozila bez registarskih oznaka odnosno kojima se registarska oznaka ne može sa sigurnošću utvrditi (prekrivena registarska oznaka, dotrajala i sl.), takva vozila uklonit će se s parkirališnog mjesta na trošak vlasnika vozila uz obvezu podmirenja svih nastalih troškova.

Neregistrirana, napuštena ili u sudaru oštećena vozila koja se ne koriste u prometu s javnih parkirališta s naplatom uklanjaju se temeljem naloga prometnog/komunalnog redara.
 
Članak 21.
 
Cijene parkirališnih karata istaknute su na ulazima u zatvorena javna parkirališta, prodajnim mjestima i službenoj web-stranici organizatora parkiranja.

Cijene parkirnih karata (satne, KDPK, DPK, PPK), vrijeme naplate i vremenski period naplate, kao i visina naknade radi povrede uvjeta korištenja parkirališta te visina naknade za zakup (rezervaciju) javnih parkirališta utvrđuju se posebnim aktom kojeg donosi općinski načelnik.

Članak 22.
 
Izdavanje R1 računa moguće je isključivo u službenoj prostoriji organizatora parkiranja te ga je potrebno zatražiti unaprijed. Naknadno izdavanje R1 računa nije moguće.

 
VII. INFORMACIJE I PISANI PRIGOVORI
 
Članak 23.
 
Sve informacije u svezi s korištenjem javnih parkirališnih površina nalaze se na službenoj web-stranici Upravitelja parkirališta: www.buza.hr , a mogu se zatražiti i putem elektroničke pošte slanjem upita na e-mail adresu buza@buza.hr , te osobno u Prometnom uredu Upravitelja parkirališta od ponedjeljka do petka od 09:00 do 13:00 sati na parkiralištu Riva-Osipovica u naselju Medulin.
 
Članak 24.
 
U skladu s propisima o zaštiti potrošača korisnici mogu pisane prigovore podnijeti putem pošte na Buža d.o.o., Centar 223, 52203 Medulin ili putem elektroničke pošte na e-mail adresu buza@buza.hr ili osobno u Prometnom uredu Upravitelja parkirališta od ponedjeljka do petka od 09:00 do 13:00 sati na parkiralištu Riva-Osipovica u naselju Medulin.

Upravitelj parkirališta dužan je u pisanom obliku odgovoriti na prigovor najkasnije u roku od 15 dana od dana zaprimanja prigovora.


VIII. ZAVRŠNE ODREDBE
 
Članak 25.
 
Na sve što nije propisano ovim Općim uvjetima primjenjuju se odredbe Odluke.


Članak 26.

Ovi Opći uvjeti odgovarajuće se primjenjuju i na pružanje odnosno korištenje usluge parkiranja na parkirališnim površinama koje nisu u vlasništvu Općine Medulin, ukoliko je Upravitelj parkirališta ovlašten upravljati tim površinama na temelju ugovora, posebnog akta vlasnika ili drugog valjanog pravnog temelja.

Članak 27.

Ovi Opći uvjeti objavit će se u Službenim novinama Općine Medulin, na službenoj web-stranici Općine Medulin i službenoj web-stranici Upravitelja parkirališta.


Članak 28.
 
Ovi Opći uvjeti stupaju na snagu danom  objave u „Službenim novinama“ Općine Medulin.
 
Članak 29.
 
Danom stupanja na snagu ovih Općih uvjeta prestaju važiti Opći uvjeti o korištenju usluga parkiranja na javnim parkiralištima („Službeni novine“ Općine Medulin 4/23).

